《次韵子瞻留别三首》
宋代·苏辙

公来十日坐东轩，手自披云出朝日。
山川满目竟何有，波浪翻天同一湿。
诸门迭出惊异状，间道怀归终旧壁。
此行十里隔江河，何人更问维摩疾。
野人性似修行僧，长愿幽居近林麓。
南迁无计脱簪组，西归谁为栽松竹。
头上白云即飞盖，耳畔清泉当鸣玉。
洛川犹是冠盖林，更愿高飞逐黄鹄。
东西南北无住身，羯末封胡四男子。
彫锼不遣治章句，烂熳先令饱文字。
疏慵嗟我厉之人，生子夜中惟恐似。
传家粗足不愿余，同驾柴车还我里。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。